b'\n_START_ARTICLE_\nRiippumatto\n_START_PARAGRAPH_\nRiippumatto on kankaasta tai verkosta tehty, kahden pidikkeen v\xc3\xa4liin ripustettu makuualusta. Yleisen k\xc3\xa4sityksen mukaan riippumatto on kotoisin V\xc3\xa4li-Amerikan mayaintiaaneilta suunnilleen tuhannen vuoden takaa. Riippumatot ovat olleet perinteisesti suosittuja nukkumapaikkoja laivoilla, koska riippumatto liikkuu laivan liikkeen mukana eik\xc3\xa4 nukkuja p\xc3\xa4\xc3\xa4se n\xc3\xa4in ollen putoamaan lattialle.\n_START_SECTION_\nRiippumatto s\xc3\xa4nkyn\xc3\xa4\n_START_PARAGRAPH_\nTropiikissa riippumatto on yleinen s\xc3\xa4ngyn korvike, koska se on ilmavana viile\xc3\xa4mpi kuin paksu patja, koska sen ohut kangas tarjoaa huonomman asuinsijan loisille ja koska sen ripustusnarut voidaan kastella hy\xc3\xb6nteismyrkkyyn ja siten est\xc3\xa4\xc3\xa4 ry\xc3\xb6mivi\xc3\xa4 hy\xc3\xb6nteisi\xc3\xa4 kulkemasta nukkujan p\xc3\xa4\xc3\xa4lle. Hyttysverkon kanssa riippumatto suojaa nukkujan hyvin. _NEWLINE_Ahtaissa tiloissa on etua my\xc3\xb6s siit\xc3\xa4, ett\xc3\xa4 riippumatto on helppo pakata pois siksi aikaa, kun siin\xc3\xa4 ei nukuta.\n_START_SECTION_\nRiippumatto majoitteena maastossa\n_START_PARAGRAPH_\nL\xc3\xa4mpimiss\xc3\xa4 ilmanaloissa riippumatto toimii hyvin my\xc3\xb6s retkeilymajoitteena, ja monissa tuotteissa on yhdistetty riippumatto, sadekatos ja hyttysverkko. Viileyden lis\xc3\xa4ksi riippumaton etuna on, ett\xc3\xa4 se tarvitsee vain kaksi tukipistett\xc3\xa4, kuten kaksi puuta, jolloin se toimii my\xc3\xb6s m\xc3\xa4r\xc3\xa4ss\xc3\xa4 tai kivikkoisessa maastossa. _NEWLINE_Kylmemm\xc3\xa4ss\xc3\xa4 ilmanalassa riippumatto toimii huonommin, koska se on itse heikko eriste, koska siihen asetettu makuupussi tai peitto painuu nukkujan painosta kasaan ja koska siihen asetettu makuualusta pysyy k\xc3\xa4\xc3\xa4ntyilev\xc3\xa4n nukkujan alla huonosti. Riippumattoa voi erist\xc3\xa4\xc3\xa4 my\xc3\xb6s ulkopuolelta, mutta t\xc3\xa4m\xc3\xa4ntapaiset ratkaisut ovat usein k\xc3\xb6mpel\xc3\xb6it\xc3\xa4.'